Nende enesekindluse üheks põhjustajaks on muidugi Venemaa (eeldatav) tugevnemine. Kui "Äripäev" alustas oma artiklitesarja "Eesti 2018", milles poliitikud pakkusid välja oma  tulevikuvisioone, siis edastas ka Narva linnavolikogu esimees Mihhail Stalnuhhin oma nalja-visiooni. Ta ütles, et Eestis moodustub selleks ajaks partei, kes eestlaste huvides soovib peatada muulaste valgumise Venemaale, sest tüüpilisel venelasel ei ole siin enam midagi teha, Venemaal on palju ahvatlevam ettevõtluskeskkond ja rikkus on seal suur. "Venemaa müüb juba oma naftat hinnaga 300 dollarit barreli eest," ei hoidnud Stalnuhhin värve kokku.